Circa 3,1 milioane de pensionari din totalul de 5,1 milioane au pensii de cel mult 930 lei, conform celor mai recente statistici publicate de Ministerul Muncii, ceea ce înseamnă că nu vor resimți niciun impact al eliminării CASS și a impozitului pe venit, care urmează să fie votate joi de plenul Parlamentului.

În prezent, contribuția de sănătate (CASS) de 5,5% este datorată pentru partea din pensie care depășește valoarea punctului de pensie, de 917,7 lei, în acest an, iar impozitul pe venit de 16% pentru pensiile mai mari de 1.050 lei.

Măsurile votate deja de Comisia de buget-finanțe și care vor fi supuse votului plenului joi, aflate totodată în programul de guvernare al noului guvern, vor aduce bani în plus pentru circa 2 milioane de pensionari care au pensii de peste 1.000 lei, în acest moment.

De exemplu, pentru o pensie de 1.000 lei, câștigul va fi de 4,5 lei, prin eliminarea CASS.

Având în vedere că impozitul pe venit de 16% va fi eliminat pentru pensiile de până în 2.000 lei, vor beneficia 1,4 milioane de persoane.

Astfel, pensionarii vor primi în plus de la câțiva lei până la 192 lei dacă au pensii de 2.000 lei brut, caz în care nu vor mai datora CASS de 59 lei și impozitul de 142 lei.

Pentru o pensie de 1.500 lei brut, creșterea va fi de 98 lei (32 lei CASS, 66 lei impozit pe venit).

Mai avantajați de aceste măsuri vor fi cei cu pensii mari. Astfel, la 3.000 lei brut, eliminarea CASS va majora venitul cu 114 lei și cea a impozitului (dacă acesta se va calcula doar peste pragul de 2.000 lei, așa cum se aplică în prezent la peste 1.050 lei), cu încă 133 lei. Practic, la o pensie de 3.000 lei, ar mai fi datorat impozit de 160 lei față de o sumă cumulată de 407 lei, acum.

Toate pensiile, inclusiv cele speciale (foști militari, parlamentari, diplomați aviatori, lucrători ai serviciilor de informații, magistrați etc) care sunt, în medie de 2-3 ori mai mari decât pensia medie din sistemul public (931 lei) vor fi scutite de CASS.

La momentul elaborării proiectului în Parlament, Ministerul Finanțelor estima un impact bugetar de 2,2 miliarde lei.